In nomine sanctæ et individuæ Trinitatis, Karolus ejusdem Dei omnipotentis gratia imperator Augustus etc. Igitur, notum sit omnibus sanctæ Dei ecclesiæ fidelibus, nostrisque, scilicet præsentibus et futuris, quia quidam reverendus cœnobii basilicæ S. Martini eximii confessoris Christi, simulque Capleiensis monasterii, quo corporaliter ejusdem venerandum corpus quiescit, Hugo abbas, noster fidelis atque propinquus, innotuit celsitudini nostræ qualiter quasdam res prælibati sancti Martini, una cum consensu canonicorum, quas largitate nostræ benignitatis olim eidem sancto confessori, sibique et canonicis famulantibus, per præceptum dedimus, sitas in pago Avalinse, in vicaria Ilimacense, in loco qui dicitur Goilis, cum mancipiis aliisque rebus eidem loco pertinentibus, dederat partibus domni Arnulfi, quendam venerabilissimi abbatis cœnobii confessoris Christi prælibati domni Martini, scilicet monasterii in suburbano Æduensis civitatis editi, seu partibus monachorum inibi Deo ac prælibato sancto Martino devote famulantium: et pro eisdem rebus e contra acceperat ab eodem abbate domno Arnulfo, seu a monachis prælibati loci degentibus ex rebus eidem monasterio pertinentibus in pago Tornodrinse, in ipsa vicaria Tornodoro, in loco qui dicitur Sidriacus, mansum unum cum duobus ædificiis, cum mancipio Erncoino, suisque infantibus, et altero mancipio, Araldo nomine, cum vineola, terris cultis et incultis, omnibusque sibi rebus pertinentibus diversis in locis consistentibus. Super qua re petiit culmen imperialis munificentiæ nostræ ut dignaremur præcepto nostræ auctoritatis easdem commutationes corroborare, quatenus rata haberi valeant, quæcumque pro ambarum oportunitate ac commoditate inter se peracta noscuntur. Simili modo petiit ut eodem præcepto imperialis nostræ dignitatis quamdam permutationem in prædicto pago Tornodrinse, in fine Commisciacinse factam, scilicet ex terris diversis in locis sitis, quas prænominati canonici Sancti-Martini Capleiensis a sanctimonialibus monasterii S. Juliani Autissiodorensis commutaverant, pro ambarum partum oportunitate, et pro eisdem in ipso pago et fine Tornodrinse juxta ipsum castrum, in villa Ateias et Eroia sitis, ex rebus Sancti-Martini terras partibus Sancti-Juliani atque ejusdem abbatissæ earumdem sanctimonialium dederant, suo assensu utrique gregi sibi commisso invicem beneficia oportuna caritate præbendi, largiendo facultatem commutandi. . . . . . Cujus petitionem admodum aptam cognoscentes, imperialis præceptum dignitatis fieri jussimus, per quod decernimus atque firmissime roboramus ut quæcumque inter se commutaverunt, auctoritate hujus imperialis præcepti nostri inconvulsa omni tempore habeantur: ita ut quidquid pars parti tradidit, et serie scripturarum communi beneficio inter se confirmaverint, corroborata habeantur, irrefragabiliter teneantur atque possideantur; scilicet venerandus Hugo, abbas, et canonici Sancti-Martini Capleiensis faciant ex hoc quod acceperunt libere, sicut ex aliis ejusdem monasterii rebus, similiter et venerabilis Badilo, quid ad præsens jam habetur, ac monachi cœnobii confessoris Christi Beati-Martini Æduensis, sicut ex aliis rebus eidem monasterio pertinentibus faciant quod voluerint; æque et pars Sancti-Juliani ejusdemque monasterii et sanctimonialium rector, eodem tenore faciant, sicut ex aliis ejusdem sancti rebus. Et ut hæc auctoritas inviolabilem obtineat effectum, ac firmior per futura tempora habeatur, anuli nostri subter eam jussimus impressione sigillari. Signum KAROLI, gloriosissimi imperatoris augusti. Audacher, notarius, ad vicem Gozleni, archicancellarii, recognovit. Data IV idus Julii, indictione X, anno XXXVIII regni domni Caroli imperatoris in Francia, et imperii ejus II. Actum Pontione palatio imperiali, in Dei nomine, feliciter. Amen.